Imtella' Awwissu 15, 2021 Rapport: Ruth Castillo L-Awtorità tal-Ippjanar bħalissa għandha quddiemha applikazzjoni waħda pendenti għall-bini ta' krematorju u faċilitajiet oħra relatati maġenb iċ-ċimiterju tal-Addolarata f'Raħal Ġdid. L-applikant Johann Camilleri qal li ż-żona magħrufa bħala tal-Ħorr hija l-post ideali għal dan il-proġett, li jista' jsir b'investiment ta' madwar €3 miljun. Sostna, li għalkemm is-sit jinsab f'art agrikola, mhux se jinqalgħu siġar u l-bini se jkun mifrux fuq 10% tal-art. L-applikazzjoni għal bini ta' krematorju f'Raħal Ġdid hija f'isem l-imprenditur Johann Camilleri. Din hija t-tieni applikazzjoni li s-Sur Camilleri għamel għal bini ta' krematorju. L-ewwel darba fl-2018 li kienet ġiet rifjutata, tant li l-pjanti ġodda jirriflettu bosta tibdiliet. "F'din l-applikazzjoni indirizzajna problemi żgħar fl-applikazzjoni ta' qabel. Fosthom il-location tal-binja ġewwa s-site tagħna stess. Fejn qabel kienet ġo post li kien hemm iktar siġar, din id-darba ċaqlaqnieha f'post fejn m'għandniex għalfejn naqilgħu xi siġar u affarijiet oħrajn. Apparti minn hekk ċekkinna l-binja u qassamnieha fi tliet sulari minflok tnejn biex nużaw inqas suface area." Huwa spjega lil TVM l-għażla tal-post għal dan il-proġett fuq art barra l-konfini tal-iżvilupp li ħafna minnha hija art agrikola. "Hija problema għal Malta, biss ma tantx hemm options differenti. Jekk xi darba jrid ikollna krematorju – dik hija l-pożizzjoni ideali." Huwa saħaq iżda li inqas minn 10% tal-art se tkun mibnija. "Il-proġett mhuwiex il-krematorju waħdu. Il-proġett ħa jinkludi ġonna u landscaped gardens fejn bniedem jista' jiġi jżur il-parenti u l-qraba tiegħu li jkunu ġew cremated. Ikun hemm options fejn ikunu jistgħu jsiru family gathering, wakes, anke servizz ta' funeral komplut. Is-Sur Camilleri qal li l-proġett fiż-żona magħrufa bħala tal-Ħorr huwa mifrux fuq medda art ta' 7,500 metru kwadru li jinkludi diversi faċilitajiet inkluż post għal aktar minn 12,000 urna bl-irmied tal-persuni li jiġu kremati. Żied, li kellu wkoll taħditiet inizjali mal-knisja biex ikun hemm sala konsagrata fejn jinżammu l-urni bl-irmied. Dan il-proġett huwa stmat li se jiswa mat-€3 miljun. Is-Sur Camilleri qal li hemm interess mill-pubbliku għall-kremazzjoni, tant li hu jkollu bejn ħames u sitt kremazzjonijiet fix-xahar barra minn Malta: l-aktar fir-Renju Unit u Sqallija. Is-Sur Camilleri qal lil TVM li għalkemm il-liġi tal-kremazzjoni għaddiet sentejn ilu l-awtoritajiet għadhom ma tantx taw ħjiel ta' xi pjani għandhom f'dan ir-rigward. "L-applikazzjoni ssottomettejnieha issa daqs xahar ilu. Qed nistennew issa min-naħa tal-Gvern u min-naħa tal-Planning Authority biex jgħidulna min-naħa tagħhom x'għandhom bżonn min-naħa tagħna jekk hemm bżonn xi changes." Mistoqsi fil-Parlament dwar fiex wasal il-proċess tal-kremazzjoni d-Deputat Prim Ministru u Ministru għas-Saħħa Chris Fearne qal li għaddejjin taħditiet interministerjali dwar dan is-suġġett. F'mistoqsija oħra, il-Ministru qal li l-Gvern biħsiebu jvara l-proġett tal-krematorju fix-xhur li ġejjin wara li titlesta l-estensjoni taċ-ċimiterju tal-Addolorata.